Document ID: 31993D0573

KOMISSION PÄÄTÖS,
tehty 20 päivänä lokakuuta 1993,
luvan antamisesta jäsenvaltioille hyväksyä tilapäisesti sellaisen metsänviljelyaineiston pitäminen kaupan, joka ei täytä neuvoston direktiivin 66/404/ETY vaatimuksia (93/573/ETY)
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon metsänviljelyaineiston pitämisestä kaupan 14 päivänä kesäkuuta 1966 annetun neuvoston direktiivin 66/404/ETY(1), sellaisena kuin se on viimeksi muutettuna komission päätöksellä 91/44/ETY(2), ja erityisesti sen 15 artiklan,
ottaa huomioon joidenkin jäsenvaltioiden esittämät pyynnöt,
sekä katsoo, että
kaikissa jäsenvaltioissa ja Itävallassa, jossa kerätylle lisäysaineistolle neuvosto on antanut vastaavuuden, liitteissä tarkoitettujen lajien lisäysaineiston tuotanto on tällä hetkellä riittämätöntä, ja tämän vuoksi ei ole mahdollista hankkia direktiivin 66/404/ETY vaatimusten mukaista lisäysaineistoa,
myöskään kolmannet maat eivät kykene toimittamaan riittävästi kyseisten lajien lisäysaineistoa, jolla olisi samat takeet kuin yhteisössä tuotetulla lisäysaineistolla ja joka olisi edellä mainitun direktiivin säännösten mukaista,
tämän vuoksi jäsenvaltioille olisi annettava lupa hyväksyä rajoitetuksi ajaksi sellaisen kyseisten lajien lisäysaineiston pitäminen kaupan, jota koskevat lievemmät vaatimukset, jotta direktiivin 66/404/ETY vaatimukset täyttävän lisäysaineiston puute voitaisiin tyydyttää,
geneettisistä syistä mainittu lisäysaineisto on kerättävä kyseisten lajien luontaisilta alkuperäalueilta, ja sen tunnistettavuudesta on tarpeen esittää parhaat mahdolliset takeet,
toisaalta lisäysaineistoa saa pitää kaupan ainoastaan, jos sen mukana on asiakirja, jossa on tietyt tiedot kyseisestä lisäysaineistosta,
lisäksi kullekin jäsenvaltiolle olisi annettava lupa hyväksyä alueellaan sellaisten siementen ja nuorten taimien pitäminen kaupan, jotka täyttävät direktiivin 66/404/ETY mukaiset lievennetyt alkuperävaatimukset, jos tällaisen aineiston pitäminen kaupan on sallittu muissa jäsenvaltioissa tämän päätöksen nojalla, ja
tässä päätöksessä määrätyt toimenpiteet ovat maataloudessa, puutarhaviljelyssä ja metsätaloudessa käytettäviä siemeniä ja lisäysaineistoa käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1 Jäsenvaltioille annetaan lupa hyväksyä alueellaan lievennetyt alkuperävaatimukset täyttävien siementen pitäminen kaupan liitteen I mukaisesti sillä edellytyksellä, että esitetään 2 artiklassa tarkoitettu todiste siementen lähtöisyyspaikasta ja korkeudesta, jossa ne on kerätty.
2 Jäsenvaltioille annetaan lupa hyväksyä alueellaan edellä tarkoitetuista siemenistä yhteisössä tuotettujen nuorten taimien pitäminen kaupan.
2 artikla
1 Edellä 1 artiklan 1 kohdassa tarkoitettua todistetta pidetään esitettynä, jos kyseessä on kansainväliseen kauppaan tarkoitetun metsänviljelyaineiston tarkastusta koskevan OECD-järjestelmän (Taloudellisen yhteistyön ja kehityksen järjestön) mukaiseen "tunnistetun lisäysaineiston" luokkaan tai johonkin muuhun tämän järjestelmän luokkaan kuuluva metsänviljelyaineisto.
2 Jos 1 kohdassa mainittua OECD-järjestelmää ei sovelleta lähtöisyyspaikkaan, hyväksytään muita virallisia todisteita.
3 Jos virallisia todisteita ei voida esittää, jäsenvaltiot voivat hyväksyä muita, epävirallisia todisteita.
3 artikla
Jos siementen lähtöisyyspaikasta esitetään 2 artiklassa tarkoitettu todiste, jäsenvaltioilla on lupa liitteen II määräysten mukaisesti hyväksyä alueellaan lievennetyt lähtöisyysvaatimukset täyttävistä siemenistä kolmansissa maissa tuotettujen nuorten taimien pitäminen kaupan.
4 artikla
Muille jäsenvaltioille kuin pyynnön tehneille jäsenvaltioille annetaan lupa hyväksyä alueellaan sellaisten siementen ja taimien pitäminen kaupan, joiden pitämiseen kaupan on annettu lupa tämän päätöksen nojalla liitteiden I ja II edellytysten mukaisesti ja pyynnön tehneiden jäsenvaltioiden esittämiin tarkoituksiin.
5 artikla
Edellä 1 artiklan 1 kohdassa ja 3 artiklassa tarkoitettujen lupien voimassaoloaika päättyy 30 päivänä marraskuuta 1994 siltä osin, kun ne koskevat metsänviljelyaineiston pitämistä yhteisössä ensimmäistä kertaa kaupan. Sitä seuraavia kaupan pitämisiä koskevien lupien voimassaoloaika päättyy 31 päivänä joulukuuta 1996.
6 artikla
Jäsenvaltioiden on toimitettava ennen 1 päivää tammikuuta 1997 komissiolle tiedoksi lievennetyt vaatimukset täyttävien siementen määrät, tai tarvittaessa taimien määrät, jotka on hyväksytty niiden alueella kaupan pidettäviksi tämän päätöksen nojalla. Komissio ilmoittaa asiasta muille jäsenvaltioille.
7 artikla
Tämä päätös on osoitettu kaikille jäsenvaltioille.
Tehty Brysselissä 20 päivänä lokakuuta 1993.

Labels: 3
6